Врз основа на 20 став 1 и член 34 став 1 алинеја 11 и 12 в.в. со член 18 од Законот за слободен пристап до информации од јавен карактер („Службен весник на Република Северна Македонија“ бр. 101/2019), член 13 и член 24 став 1 и став 3 од ЗОУП („Службен весник на Република Македонија“ бр.124/2015), а по овластување на Директорот на Агенцијата за заштита на правото на слободен пристап до информациите од јавен карактер, согласно Решение број 04-449/1 од 17.12.2024 година, постапувајќи по Барањето за пристап до информации од јавен карактер поднесено од Транспаренси Интернешнл - Македонија, по предметот Барање за пристап до информации од јавен карактер, Службеното лице за посредување со информации од јавен карактер, на 26.08.2025 година, го донесе следното

**Р Е Ш Е Н И Е**

**Барањето за пристап до информации од јавен карактер** од Транспаренси Интернешнл - Македонија, поднесено до Агенцијата за заштита на правото на слободен пристап до информациите од јавен карактер, заведено под бр. 08-6 на 25.08.2025 година **СЕ УВАЖУВА**.

***О б р а з л о ж е н и е***

До Агенцијата за заштита на правото на слободен пристап до информациите од јавен карактер, беше доставено Барање за пристап до информации од јавен карактер од Барателот на информации Транспаренси Интернешнл - Македонија, заведено под број 08-6 од 25.08.2025 година, со кое Барателот бара преку е-маил/електронски запис да му биде доставена следната информација од јавен карактер:

„ – Дали во текот на 2024 година се поднесени жалби против општините Битола, Аеродром, Велес, Штип, Струмица, Тетово, Куманово и Охрид година поради недоставување (игнорирање на барања) на информации од јавен карактер?

Информација се бара за секоја општина поединечно, доколку има жалби да се наведе и нивниот број.

– Дали во текот на 2024 година општините Битола, Аеродром, Велес, Штип, Струмица, Тетово, Куманово и Охрид имаат неизвршени барања за пристап до информации од јавен карактер?“

Постапувајќи по ова Барање за пристап до информации од јавен карактер, Агенцијата за заштита на правото на слободен пристап до информациите од јавен карактер Ве информира за следното:

По извршената проверка во евиденцијата на пристигнати жалби во текот на 2024 година, Агенцијата утврди дека против општините Аеродром, Битола и Струмица не се поднесени жалби.

Против општина Велес поднесена била една жалба, за што е донесено Решение на Агенцијата со кое се наложува на Општината како Имател на информации да постапи по Барањето за пристап до информации од јавен карактер. Од страна на Имателот не е постапено.

Против општина Штип поднесени биле две жалби, но истите се повлечени од страна на Барателот од причина што Имателот на информации постапил по Барањето пред да се донесе Решение од страна на Агенцијата, заради што се донесени Решенија за запирање на постапката.

Против општина Куманово, поднесени биле две жалби, но истите се повлечени од страна на Барателот од причина што Имателот на информации постапил по Барањето пред да се донесе Решение од страна на Агенцијата, заради што се донесени Решенија за запирање на постапката.

Против општина Тетово поднесени биле четири жалби. Од нив, за две се донесени решенија за наложување и за повторно постапување, а за две се донесени решенија за запирање на постапката од причина што жалбите се повлечени од страна на Барателот затоа што Имателот на информации постапил по Барањето. По едно Решение на Агенцијата, видно од електронската евиденција, не е постапено.

Против општина Охрид поднесени биле единаесет жалби. Од нив, за три се донесени решенија за наложување, за повторно постапување и за задолжување, а за две се донесени решенија за запирање на постапката од причина што жалбите се повлечени од страна на Барателот затоа што Имателот на информации постапил по Барањето. За останатите шест жалби исто така е постапено од страна на Имателот на информации. По две Решенија на Агенцијата, видно од електронската евиденција, не е постапено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение може да се поднесе жалба до Агенцијата за заштита на правото за слободен пристап до информациите од јавен карактер во рок од 15 дена од денот на приемот на решението.

По овластување на Директорката

Службено лице за посредување со

информации од јавен карактер

Петар Гајдов

Доставено до:

- Барателот на информацијата

- Архива на Агенцијата